### NN 51/2024 (30.4.2024.), Odluka Ustavnog suda Republike Hrvatske broj: U-IIIA-281-2024 od 21. ožujka 2024.

Ustavni sud Republike Hrvatske

886

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Branko Brkić, predsjednik Vijeća, te suci Andrej Abramović, Mario Jelušić, Lovorka Kušan, Josip Leko i Davorin Mlakar, članovi Vijeća, odlučujući o ustavnoj tužbi koju je podnio Darko Limov iz Zagreba, na sjednici održanoj 21. ožujka 2024. jednoglasno je donio

ODLUKU

I. Ustavna tužba se usvaja.

II. Općinski građanski sud u Zagrebu dužan je donijeti odluku u predmetu koji se pred tim sudom vodi pod brojem Pn-2987/2018 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Darku Limovu iz Zagreba, Medvešćina 31 C, određuje se primjerena naknada zbog povrede prava na suđenje u razumnom roku zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.), u iznosu od 1.275,00 eura.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa i uprave Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Darko Limov iz Zagreba (u daljnjem tekstu: podnositelj), podnio je 19. siječnja 2024. ustavnu tužbu smatrajući da mu je zbog dugotrajnosti parničnog postupka koji se vodi pred Općinskim građanskim sudom u Zagrebu (u daljnjem tekstu: prvostupanjski sud) pod brojem Pn-2987/2018 povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka, na temelju članka 69. alineje 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) Ustavnom sudu dostavljen je spis prvostupanjskog suda broj: Pn-2987/2018.

II. PREGLED RADNJI U POSTUPKU

3. Podnositelj je prvostupanjskom sudu protiv tuženika Jadranskog osiguranja d.d. podnio tužbu radi naknade štete od 254.442,89 kuna, 12. studenoga 2018.

Tuženik je odgovor na tužbu dao 13. prosinca 2018.

Podnositelj se očitovao na odgovor na tužbu podneskom od 27. veljače 2019.

Sud je održao pripremno ročište 5. ožujka 2019., 22. studenoga 2019. (kada je zaključen prethodni postupak) i 27. siječnja 2022. (kada su ispitani svjedoci te je određeno provođenje prometnog i medicinskog vještačenja).

Rješenjem predsjednice parničnog odjela broj: Su-4/21 od 30. studenoga 2022. predmet je raspoređen u rad drugome sucu.

Rješenjem uredujuće sutkinje broj: Pn-2987/2018-39 od 6. veljače 2023. pozivaju se stalni sudski vještaci (neurolozi) preuzeti spis radi izrade nalaza i mišljenja.

Nalaz i mišljenje vještaka dostavljeno je u spis 28. veljače 2023.

Sud je održao ročište 1. veljače 2024. na kojem su saslušani stalni sudski vještaci te je iduće ročište zakazano za 6. lipnja 2024.

Postupak je i dalje u tijeku pred prvostupanjskim sudom.

III. MJERODAVNO PRAVO

4. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 67/18. i 21/22.; u daljnjem tekstu: ZoSud/13) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

IV. DOPUŠTENOST USTAVNE TUŽBE

5. U skladu sa stajalištem Ustavnog suda iz rješenja broj: U-IIIA-322/2014 od 23. prosinca 2014. (»Narodne novine« broj 8/15.) jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku je ta da je podnositelj prethodno koristio dopušteno pravno sredstvo protiv nerazumne duljine postupka.

6. Europski sud za ljudska prava (u daljnjem tekstu: ESLJP) je 30. srpnja 2020. donio tri presude protiv Republike Hrvatske (Mirjana Marić protiv Hrvatske, br. 9849/15; Glavinić i Marković protiv Hrvatske, br. 11388/15 i 25605/15; te Kirinčić i drugi protiv Hrvatske, br. 31386/17) u kojima je utvrdio da zakonodavni model propisan ZoSudom/13 nije u skladu s člankom 13. Konvencije (povreda prava na djelotvorno pravno sredstvo). Navedeno stajalište ESLJP ponovio je u presudi Balicki protiv Hrvatske (br. 71300/16 od 9. veljače 2023.).

6.1. U odluci broj: U-IIIA-7473/2022 od 27. lipnja 2023. (www.usud.hr) Ustavni sud, imajući u vidu utvrđenje ESLJP-a da zakonodavni model propisan ZoSudom/13 nije u skladu s člankom 13. Konvencije (v. t. 5. obrazloženja odluke), zauzeo je stajalište da se korištenje dopuštenog pravnog sredstva protiv nerazumne duljine postupka prije podnošenja ustavne tužbe neće zahtijevati od podnositelja u slučaju kada Ustavni sud ocijeni da postupak u trenutku podnošenja ustavne tužbe a priori nerazumno dugo traje.

7. Ustavni sud utvrđuje da u trenutku podnošenja ustavne tužbe parnični postupak a priori nerazumno dugo traje.

Naime, postupak u konkretnom slučaju traje od 12. studenoga 2018., kada je podnositelj podnio tužbu prvostupanjskom sudu do donošenja ove odluke 21. ožujka 2024., odnosno ukupno pet (5) godina, četiri (4) mjeseca i osam (8) dana.

8. Budući da u trenutku podnošenja ustavne tužbe postupak a priori nerazumno dugo traje, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

9. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenost predmeta, ponašanje podnositelja i nadležnih tijela te važnost predmeta postupka za podnositelja.

U konkretnom slučaju Ustavni sud posebno razmatra postupanje nadležnog suda i podnositelja (razmatrano razdoblje) od pokretanja parničnog postupka 12. studenoga 2018. do donošenja ove odluke 21. ožujka 2024.

1) Duljina sudskog postupka

10. Parnični postupak pokrenut je 12. studenoga 2018. tužbom podnositelja. U trenutku odlučivanja o ovoj ustavnoj tužbi parnični postupak nije okončan i vodi se pred prvostupanjskim sudom. Ustavni sud utvrđuje da parnični postupak, u konkretnom slučaju, od njegova pokretanja 12. studenoga 2018. do donošenja ove odluke (21. ožujka 2024.) ukupno traje pet (5) godina, četiri (4) mjeseca i osam (8) dana.

2) Složenost sudskog predmeta

11. Ustavni sud utvrđuje da se u konkretnom slučaju radi o složenijem predmetu s obzirom na provođenje dokaza (s obzirom da se radi o prometnoj nesreći koja se dogodila u drugoj državi /Italiji/, a u kojoj je sudjelovalo više osoba koji su državljani drugih zemalja).

3) Postupanje nadležnih sudova

12. Postupak se tijekom razmatranog razdoblja vodi pred prvostupanjskim sudom i u trenutku donošenja ove odluke nije okončan.

4) Ponašanje podnositelja ustavne tužbe

13. Ustavni sud ocjenjuje da podnositelj u razmatranom razdoblju nije pridonio duljini trajanja postupka.

VI. OCJENA USTAVNOG SUDA

14. Ustavni sud imao je u vidu da parnični postupak ukupno traje duže od pet (5) godina, da nije donesena prvostupanjska presuda te da je i dalje u tijeku. S obzirom na navedeno, ocjena je Ustavnog suda da je podnositelju povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

Izreka odluke i nalog predsjednici nadležnog suda

15. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednica Općinskog građanskog suda u Zagrebu dužna dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

16. U skladu s člankom 63. stavkom 3. Ustavnog zakona, donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

17. Odluka o objavi temelji se na članku 29. Ustavnog zakona (točka V. izreke).

Broj: U-IIIA-281/2024
 Zagreb, 21. ožujka 2024.

USTAVNI SUD REPUBLIKE HRVATSKE

Predsjednik Vijeća
 dr. sc. Branko Brkić, v. r.